**Mai colorată ca orice minune**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poetei Liliana Trif

E primăvară-n iarna asta lungă,

Zăpezile lucesc a sărbătoare,

Trimit un fulg, spre seară să ajungă

Să-ți pună la fereastră o scrisoare,

Cu gânduri verzi în hainele de gală

Și cu urarea "la mulți ani" în tașcă,

Sărutul meu să-l lase-ntr-o petală,

La poarta casei tale o caleașcă

Cu fluturi albi și cu magnolii, plină

De rodul anilor, în poezie

Înveșmântați de pana ta divină,

Să-i înflorești și să mai scrii o mie!

An după an te-ai înălțat spre stele,

Lumina lor ți-a colorat destinul,

Azi locuiești pe boltă, printre ele,

Și mângâi cu metafora Cibinul.

Lași lacrimi de cerneală să rodescă

În burgul vechi, pe-aleea spre cetate,

Iar umbra ta din stofă-mpărătescă

Sub pași transformă pietrele-n agate.

Eu mă înclin și-aprind o stea de mare

Să-ți fie drumul îmbrăcat în straie

Din flori de câmp că făr-asemănare

Cuprinzi în vers și zilele cu ploaie.

Și pentru toate câte faci să fie

Mai colorate ca orice minune,

Condeiul meu se-nchină numai ție,

La fel și eu, plin de afecțiune.

La mulți ani plini de poezie, Liliana!